CELEX: 62021TN0174
Language: sl
Date: 2021-03-31 00:00:00
Title: Zadeva T-174/21: Tožba, vložena 31. marca 2021 – Agrofert/Parlament

31.5.2021   
            
            
               SL
            
            
               Uradni list Evropske unije
            
            
               C 206/34
            
         
      Tožba, vložena 31. marca 2021 – Agrofert/Parlament
      (Zadeva T-174/21)
      (2021/C 206/42)
      Jezik postopka: češčina
      
         Stranki
      
      
         Tožeča stranka: Agrofert a.s. (Praga, Češka republika) (zastopnica: S. Sobolová, odvetnica)
      
         Tožena stranka: Evropski parlament
      
         Predlog
      
      Tožeča stranka Splošnemu sodišču predlaga, naj:
      
                  —
               
               
                  ugotovi, da je tožba dopustna in utemeljena;
               
            
                  —
               
               
                  za nično razglasi Odločbo Evropskega parlamenta z dne 15. januarja 2021, A (2019) 8551 C (D 300153), o zavrnitvi dostopa tožeče stranke do dokumentov, ki so predmet prošnje na podlagi Uredbe Evropskega parlamenta in Sveta (ES) št. 1049/2001 z dne 30. maja 2001 o dostopu javnosti do dokumentov Evropskega parlamenta, Sveta in Komisije;
               
            
                  —
               
               
                  toženi stranki naloži plačilo stroškov postopka;
               
            
                  —
               
               
                  v zadevi sprejme vse ukrepe, ki jih šteje za potrebne.
               
            
         Tožbeni razlogi in bistvene trditve
      
      Tožeča stranka v utemeljitev tožbe navaja dva razloga.
      
                  1.
               
               
                  Prvi tožbeni razlog je, da tožena stranka ni dokazala izpolnjevanja pogojev za zavrnitev dostopa do zaprošenih dokumentov v skladu z Uredbo Evropskega parlamenta in Sveta (ES) št. 1049/2001 z dne 30. maja 2001 o dostopu javnosti do dokumentov Evropskega parlamenta, Sveta in Komisije. Razkritje dokumentov, ki so predmet prošnje, naj ne bi moglo privesti do oslabitve varstva namena preiskave kot trdi tožena stranka. Tožena stranka ni dokazala, da bi bilo zaradi razkritja dokumentov, katerih vsebina je deloma že javno znana, podano kakršno koli, še manj pa racionalno predvidljivo, konkretno in dejansko tveganje za to preiskavo.
               
            
                  2.
               
               
                  Drugi tožbeni razlog je, da je tožena stranka poleg tega v celoti prezrla prevladujoč javni interes za razkritje zaprošenih dokumentov, ki v tem primeru zajema spoštovanje vrednote pravne države, ki temelji na spoštovanju temeljih pravic in svoboščin.